**Festival Maribor**

**Kaj: “Greben”**

**Kdaj: 14. september ob 19.30h**

**Kje: Maribor, Unionska dvorana**

**Kdo:**

**Avstralski komorni orkester**

**Richard Tognetti – umetniški vodja in koncertni mojster**

**Mick Sowry – režiser in producent**

**Jon Frank – vodja fotografije**

**Derek Hynd – vodja deskarske ekipe**

**Iain Grandage – skladatelj in aranžer**

**Brian Ritchie – vokal in bas kitara**

**Satu Vänskä – violina in vokal**

**Julian Thompson – violončelo**

**Louis Thorne – projekcija**

**Bob Scott – asistent zvoka**

**GREBEN (The Reef)**

**(za učitelje)**

Na predzadnjem dejanju letošnjega [Festivala Maribor](http://www.festivalmaribor.si/program/osrednji-program/koncert-st-14-greben/) bomo prisostvovali zanimivemu in vsekakor ne ravno vsakdanjemu projektu, ko bo živa glasba sinhrono spremljala filmsko projekcijo – vizualno pesnitev z naslovom [*Greben*](http://reeftour.tura.com.au/tour/program/). Projekt se osredotoča na promocijo posebne tehnike deskanja kot edinstvene discipline med športom in umetnostjo, promocijo prekrasne avstralske divjine, tako oceana kot pustinje, in zbliževanje glasbe z vizualnimi umetnostmi. Konceptualno je projekt zastavljen kot nemi film z živo glasbeno spremljavo, ki podobam na platnu dáje dodatno razsežnost.

**ZASEDBA:**

Začetek *Grebena* sega le nekaj mesecev nazaj, v maj 2012, ko je motor in idejni vodja projekta Richard Tognetti zbral ekipo, v kateri so: režiser in producent Mick Sowry, fotograf Jon Frank, deskar Derek Hynd in skladatelj Iain Grandage. Skupaj so se lotili tega vseobsegajočega projekta in rezultat bomo videli tudi na koncertu Festivala Maribor. Kot glasbeni ansambel bo sodeloval letošnji rezidenčni orkester Festivala Maribor – Avstralski komorni orkester pod umetniškim vodstvom Richarda Tognettija, ki pa mu bodo na odru, zaradi same narave programa, družbo delali še nekateri posamezni glasbeniki, kot so baskitarist in pevec Brian Ritchie, violinistka in pevka Satu Vänskä ter violončelist Julian Thompson.

**KONCEPT:**

Za večino zgoraj omenjenih to ni prvi skupni projekt, saj so skupaj sodelovali že pri nedavnih filmskih projekcijah [*Musica Surfica*](http://www.youtube.com/watch?v=Ih22uMG_skI) iz leta 2008 (mimogrede, projekt je bil na Festivalu Maribor predstavljen leto pozneje) in [*The Glide*](http://www.youtube.com/watch?v=m0NJyVCQpIs) *(Drsenje)* iz leta 2010, ki so ju posneli na podobni lokaciji kot *Greben* – ta je bil posnet v okolici čudovitega priobalnega koralnega grebena [Ningaloo](http://www.ningalooreefdive.com/) na severozahodni strani Avstralije. Vse filmske projekcije skupaj druži povezovanje deskanja, geografskih lepot in glasbe. Po besedah Jona Franka »*Greben* mladim ponuja možnost, da se prek čudovitih fotografij in kratkih filmov, združenih v filmsko projekcijo, zbližajo s klasično glasbo«. Nekaj podobnega pravi tudi idejni vodja projekta, dirigent Richard Tognetti: »Z vseobsegajočo umetnostjo sinhronizacije nam je ponujeno slišati več v podobah in videti globlje v glasbo«. Po njegovem mnenju naj bi glasba pomagala globje doživeti sam smisel oz. sporočilo vizualnih medijev, kot tudi obratno.

**O GLASBI:**

Tako bo filmsko projekcijo spremljala raznovrstna glasba, ki bo obsegala pesmi ameriškega folk pevca Petra Seegerja, raznovrstne priredbe skladatelja Iaina Grandagea, citat razvpite grunge (ta zvrst je bila v 90ih letih gonilo deskarske kulture) skupine Alice in Chains in seveda klasično glasbo vseh razdobij od baroka do sodobne glasbe. Seveda to ne bodo izvedbe celotnih, zaključenih glasbenih del, temveč le posamezni fragmenti le-teh, ki najprimerneje pripomorejo k povezovanju vzdušja fotografij ali vidoposnetkov iz filmske projekcije z glasbo. Med drugim bomo slišali vzvišeno srhljivo skladbo *Ramifications* Györgyja Ligetija, pa metronomsko *Fugo* iz *Sonate št. 1 v g-molu, BWV1001* Johanna Sebastiana Bacha, sentimentalno skladbo *Orawa* poljskega skladatelja filmske glasbe Wojciecha Kilarja, pa seveda mnogo odlomkov iz skladb ostalih klasičnih skladateljev, kot so Dmitrij Šostakovič, Sergej Rahmaninov, George Crumb, Ludwig van Beethoven in drugi …

**O DESKANJU:**

Kot že rečeno je velik del filma je namenjen deskanju, zato velja na kratko omeniti še to disciplino. Kot mnogo Avstralcev sta predvsem dirigent Tognetti in Hydn velika oboževalca tega športa. Za deskarsko ekipo je bil zadolžen politični ekonomist in eden najboljših deskarjev sveta – Derek Hydn, ki to počne že štiri desetletja, zadnjih sedem let pa razvija tehniko deskanja brez smernikov, t. i. *Free Friction Surfing,* katere velik zagovornik je tudi Tognetti. Projekt *Greben* dojema kot višek projektov povezanih z morjem in deskanjem ter tako kot preostala dva projekta tudi *Greben* zelo podpira in promovira razvoj nove oblike deskanja, brez smernikov. Brez njune navdušenosti nad deskanjem se ne bi odvil niti eden izmed teh promocijskih projektov.

**POVZETEK:**  
Projekt *The Reef (Greben)* poleg promocije nove deskarske discipline in razkazovanja avstralskih lepot tako kot *Musica Surfica* ponuja predvsem zbliževanje raznovrstih umetnosti in žanrov znotraj le-teh. S povezovanjem glasbenih biserov z dih jemajočimi fotografijami in video posnetki je torej omogočeno globje dojemanje ponujenih vsebin v povsem novih dimenzijah. *Greben* bi tako najkrajše in najbolj jedrnato opisali po naslednjih besedah Richarda Tognettija: »slišimo več v podobah in vidimo globje v glasbo«. Pred koncertom priporočam ogled nekaterih videov, ki so na youtubu in pregled Galerije slik na spletni strani [Festival Maribor](http://www.festivalmaribor.si/program/osrednji-program/koncert-st-14-greben/). Z učenci se skupaj pogovorite o dogodku, ki ga boste obiskali. Ne greste namreč na koncert, temveč na nekakšen hibridni umetnostni dogodek med koncertom in obiskom kinematografa. Poudarite veliko vlogo glasbe, ki je povsem enakovredna slikam na platnu. Ob diskutiranju ponujenih vsebin v razredu vam želim obilo zabave in upam, da boste dogodek pričakali kar z največjim zanimanjem.

Uporabne povezave:

[Festival Maribor, Greben](http://www.festivalmaribor.si/program/osrednji-program/koncert-st-14-greben/)

[Avstralski komorni orkester](http://www.aco.com.au/)

[Musica surfica](http://www.musicasurfica.com/)

[Musica surfica (odlomek)](http://www.youtube.com/watch?v=Ih22uMG_skI&feature=related)

[Greben, Vokaliza (odlomek)](http://www.youtube.com/watch?v=_8WEE2XgXcE)

[Greben - trailer](http://www.youtube.com/watch?v=b-EkRHRxSDY)

[The Glide](http://www.youtube.com/watch?v=m0NJyVCQpIs)

[Peter Seeger: Where have all the flowers gone](http://www.youtube.com/watch?v=1y2SIIeqy34)

[Wojciech Kilar: Orawa](http://www.youtube.com/watch?v=VgJzFh2OTcQ)

[Dmitrij Šostakovič: Allegro molto](http://www.youtube.com/watch?v=TjO9khrhlbA)

[Ludwig van Beethoven: Cavatina iz Godalnega kvarteta, op. 130](http://www.youtube.com/watch?v=pewBRolWwjQ)

[György Ligeti: Ramifications](http://www.youtube.com/watch?v=9sWENPaVqR8)

[Alice in Chains: Them Bones](http://www.youtube.com/watch?v=zTuD8k3JvxQ)

[Jean-Philippe Rameau: Les Vents](http://www.youtube.com/watch?v=cnMCdsH5ZcQ)